তারা একেবারে জলের কিনারে চলে গেল। সিঙ্গিমারি এখানে প্রায় দুই কিলোমিটার চওড়। চৈত্রে স্রোত হাড়গিলে চেহারা নিয়েছে, দুই তিনশো মিটারও নেই। বর্ষার আগেই পাহাড় থেকে সবার অলক্ষে নেমে আসে সাপের মতো জলের হিস্‌হিসে ফনা। খরোস্রোত নদীর তখন কুল কিনারা চেনা দায়। ওপাড়ে দাঁড়িয়ে আছে একটি মাড়, আর একটি গোটা। দু’টি বড় দেশি নৌকা পাশাপাশি বাঁধা, তার উপরে পাটাতন জুড়ে তৈরি হয়েছে মাড়। শুখা মরসুমটুকু ছোট গাড়ি, তামাকপাতা ভর্তি রিক্সাভ্যান পারাপার করে মাড়ে। আর যাত্রী পারের তরী গোটা। সেদিকে আঙ্গুল তুলে পৈসাঞ্জু বলল-অঁয় পাড়টা আদাবাড়ি ঘাট। সিতাই ব্লক। জাগাডা প্রায় দ্বীপের মতন বিচ্ছিন্ন। আড়াই দিকে বাংলাদ্যাশ, এ্যাক দিকে নদী। নৌকাই তামান মানসির পারাপারের জেবন।